Det er ikke meget, Nordjylland har set til solen lørdag, hvor grå skyer har hængt tungt over landsdelen det meste af dagen. Men solskinshungrende nordjyder kan så meget desto mere glæde sig til søndag. Her bliver der nemlig mere kig til solen, og med et par plusgrader i vente ser der ud til at blive perfekt vejr til en rask gå- eller løbetur. Men det er desværre også med at nyde lyset søndag. For femdøgnsprognosen fra TV2 Vejret ser ikke indbydende ud. Allerede mandag skal vejret slå om igen med sne og slud. Den udsigt gentager sig tirsdag, inden det onsdag bliver en rigtig trist affære. Her bliver sneen forvandlet til regn og otte graders varme. Vinden tager til onsdag og når op på 14 meter i sekundet. Men efter regn kommer sol - og således ser det mere lovende ud torsdag, hvor solen kan dukke op ind i mellem bygerne.

Referat:
Efter en solrig søndag med temperaturer omkring frysepunktet venter der masser af nedbør i starten af næste uge.